Prantsusmaa korvpallitäht Tony Parker teatas täna, et teeb profispordiga lõpparve.
"Otsustasin, et ma ei mängi enam korvpalli," teatas 18 aastat NBA-s pallinud Parker väljaandele The Undefeated.
"Leidsin, et kui ma ei saa enam olla endine Tony Parker ega suuda mängida meistritiitlite eest, ei tahagi ma enam korvpalli mängida," põhjendas 37-aastane prantslane oma loobumist.
Neljal korral NBA meistriks tulnud Parker viskas profiliigas peetud enam kui 1200 mänguga keskmiselt 15,5 punkti ja andis 5,6 resultatiivset söötu.
Koos Prantsusmaa koondisega võitis Parker Euroopa meistrivõistlustelt kulla, hõbeda ja kaks pronksmedalit.